|  |
| --- |
|  |
| Volvo Car Denmark A/S | |
| **Pressemeddelelse** | |

|  |
| --- |
| **Dato: 17. marts 2020** |

Markant reduktion af emissioner i Volvo Cars’ logistiknetværk via skifte fra lastbiler til tog

Volvo Cars reducerer CO2-emissionerne i sit logistiknetværk betydeligt ved at skifte transporterne mellem sine produktionsanlæg og nye bildepoter fra lastbiler til tog.

Især i Europa, hvor lastbiler stadig er altdominerende med hensyn til transport af nye biler til distributionsdepoter og forhandlere på de forskellige markeder, er virksomheden i færd med at reducere emissionerne ved at erstatte flere og flere lastbiltransporter med jernbanetransport.

Ved for eksempel at implementere jernbanetransport på ruten mellem virksomhedens produktionsanlæg i Gent, Belgien, og et specialbygget depot i det nordlige Italien nedbragte Volvo Cars sine CO2-emissioner med næsten 75%. På en anden rute, fra Gent til et andet depot i Østrig, blev emissionerne reduceret med næsten halvdelen siden skiftet til jernbanetransport.

Begge initiativer er en del af den klimahandlingsplan, som Volvo Cars løftede sløret for i år. I henhold til planen sigter virksomheden på at reducere det samlede kuldioxidaftryk pr. bil med 40 procent mellem 2018 og 2025, hvilket vil kræve en reduktion af de operationelle emissioner, inklusive logistik, på 25%. 2025-planen er et konkret skridt henimod Volvo Cars’ ambition om at blive en klimaneutral virksomhed inden 2040.

”Da vi sagde, at vi planlagde at reducere emissionerne markant på tværs af alle vores aktiviteter, mente vi det,” sagde Javier Varela, Senior Vice President for Manufacturing and Logistics hos Volvo Cars. ”Vores logistiknetværk er kun én af brikkerne i dette puslespil, men ikke desto mindre en vigtig brik. Dette er et eksempel på vores forpligtelse til at reducere vores miljøpåvirkning gennem meningsfulde, konkrete tiltag.”

Volvo Cars planlægger også at bruge jernbanetransport i større skala i Kina og USA. Allerede nu transporteres biler med tog fra virksomhedens Kina-baserede produktionsanlæg til havnen i Gent to gange om ugen. Andre togforbindelser leverer nye Volvo-biler til regionale depoter i Kina og i Rusland.

I USA er selskabets produktionsanlæg i Charleston, South Carolina, blevet en del af et veletableret godsbanenetværk, der bringer nye biler til depoter i byer i hele Nordamerika. Disse tog erstatter allerede nu, hvad der svarer til dusinvis af lastbiler om ugen, et antal der sandsynligvis vil stige, når den næste generation af XC90 går i produktion.

Volvo Cars’ klimahandlingsplan er et af ​​de mest ambitiøse tiltag i bilindustrien. Den indeholder konkrete handlinger i tråd med den globale Paris-klimaaftale fra 2015, der sigter på at begrænse den globale opvarmning til 1,5 grader Celsius over de førindustrielle niveauer.

Volvo Cars' 2040-ambitioner rækker længere end at håndtere problemet med udslip fra udstødningen via total elektrificering, da virksomheden er klar over, at elektrificering ikke er nok til at reducere dens miljøaftryk. Derfor har den også planer om at tackle CO2-emissioner overalt: I sit produktionsnetværk, sin drift generelt, sin forsyningskæde og via genanvendelse af materialer.

Virksomhedens elektrificeringsambitioner afspejles i den for nylig lancerede Recharge-modelprogram. Recharge vil være det overordnede navn for alle genopladelige Volvo-biler med en helelektrisk eller plug-in hybrid drivline. Recharge-modelprogrammet sigter mod at øge salget af Volvo Cars’ elbiler yderligere og via incitamenter at tilskynde førere af plug-in hybrider til at benytte Pure-funktionen mest muligt.

 -------------------------------

Volvo Car Group 2019   
I regnskabsåret 2019 registrerede Volvo Car Group et driftsoverskud på 14,3 mia. SEK (14,2 mia. SEK i 2018). Omsætningen i perioden beløb sig til 274,1 mia. SEK (252,7 mia. SEK). For hele året 2019 nåede det globale salg en rekord på 705.452 (642.253) biler, en stigning på 9,8 procent i forhold til 2018. Resultaterne understreger den omfattende transformering af Volvo Cars' finanser og drift i de senere år og positionerer virksomheden til dens næste vækstfase.

Om Volvo Car Group   
Volvo Cars blev grundlagt i 1927. I dag er det et af verdens mest kendte og respekterede bilmærker i premium-segmentet med et salg på 705.452 biler i 2019 i ca. 100 lande. Volvo Cars har været ejet af Zhejiang Geely Holding of China siden2010.

I 2019 havde Volvo Cars i gennemsnit ca. 41.500 (41.500) fuldtidsansatte. Volvo Cars´ hovedkontor, produktudvikling, markedsførings- og administrationsfunktioner er hovedsageligt placeret i Göteborg, Sverige. Volvo Cars’ hovedkontor for APAC ligger i Shanghai. Virksomhedens vigtigste bilfabrikker ligger i Göteborg (Sverige), Gent (Belgien), South Carolina (USA), Chengdu og Daqing (Kina), mens motorerne fremstilles i Skövde (Sverige) og Zhangjiakou (Kina) og karrosserikomponenter i Olofström (Sverige).

Med sin nye målsætning sigter Volvo Cars mod at give kunderne friheden til at bevæge sig på en personlig, bæredygtig og sikker måde. Dette formål afspejles i adskillige af virksomhedens ambitioner: For eksempel er det dens mål, at halvdelen af dens globale salg i midten af dette årti består af rene elbiler, og at generere halvdelen af sine indtægter fra sin direkte forbrugervirksomhed. Volvo Cars forpligter sig også til en løbende reduktion af sit CO2-aftryk - med ambitionen om at være en klimaneutral virksomhed i 2040.